Initiativ fra Kongeriet Spanien med henblik på vedtagelse af Rådets afgørelse om oprettelse af et Europæisk Institut for Kriminalvidenskabelige Undersøgelser

(2002/C 42/10)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 30, stk. 1, artikel 30, stk. 2, litra d), artikel 31, litra c) og e), artikel 32, artikel 34, stk. 1, og artikel 34, stk. 2, litra c),

under henvisning til Kongeriget Spaniens initiativ,

under henvisning til udtalelse fra Europa-Parlamentet, og

ud fra følgende betragtninger:

(1) Der iværksættes for tiden en række initiativer på EU-plan med sigte på at tilvejebringe et samarbejde mellem medlemsstaterne med henblik på udformning af effektive offentlige politikker på sikkerhedsområdet. Som led i dette samarbejde afholder repræsentanter for institutioner med ansvar for kriminalvidenskabelige undersøgelser fra flere medlemsstater hvert år en række uformelle møder med henblik på at oprette et netværk.

(2) Netværket er af uformel og åben karakter og har ikke en veldefineret og klart fastlagt struktur endsige personalemæssige eller administrative ressourcer, hvilket svækker dets effekivitet, vanskeliggør beslutningsprocesserne og hindrer en objektiv vurdering af dets undersøgelser og konklusioner og derfor umuliggør gennemførelsen af dets anbefalinger.

(3) I Rådets og Kommissionens handlingsplan for, hvorledes Amsterdam-traktatens bestemmelser om indførelse af et område med frihed, sikkerhed og retfærdighed bedst kan gennemføres, anføres det, at det for at kunne udvikle det europæiske samarbejde er vigtigt at tage hensyn til nationale interesser og fælles strategier samt forskelle; det anføres endvidere, at de trufne foranstaltninger skal opfylde faktiske behov og tilføre en ekstra nytteværdi.

(4) Det Europæiske Råd i Tammerfors den 15. og 16. oktober 1999 understreger i punkt 6 og 41 i sine konklusioner, at borgerne har ret til at forvente, at EU sætter ind over for den trussel mod deres frihed og juridiske rettigheder, som kriminalitet udgør, organiseret såvel som uorganiseret, og at der for at imødegå denne trussel er behov for en fælles indsats til bekæmpelse af kriminalitet.

(5) Kommissionen har i resultattavlen for andet halvår af 2001 vedrørende fremskridt hen imod oprettelsen af et område med frihed, sikkerhed og retfærdighed fastslået, dels at der fortsat er behov for stor opmærksomhed omkring opbygningen af en effektiv kapacitet for de forskellige organer, der er oprettet med henblik på at gennemføre politisamarbejdet (Europol, Eurojust, Det Europæiske Politiakademi, operativ taskforce at politichefer), dels at det er vigtigt at sikre koordineringen mellem dem for at sikre deres komplementaritet og undgå enhver risiko for dobbeltarbejde eller modsatrettet indsats.

(6) Europa-Parlamentet opfordrer i sin beslutning om fremskridt ved etableringen af et område med frihed, sikkerhed og retfærdighed i 2000 Rådet til at tage hensyn til konsekvenserne af den forestående udvidelse af Den Europæiske Union og til at fastlægge en ramme for et samarbejde mellem Europol, Eurojust og andre kompetente organer inden for kriminalitetsbekæmpelse -

TRUFFET FØLGENDE AFGØRELSE:

AFSNIT I

Organisation

Artikel 1

1. Der oprettes et europæisk institut for kriminalvidenskabelige undersøgelser (i det følgende benævnt "instituttet").

2. Med forbehold af den fremtidige udvikling, jf. artikel 9, består instituttet i en indledende fase af et netværk, der samler de statslige institutioner med ansvar for undersøgelser og forskning i sikkerhedsanliggender i medlemsstaterne, som arbejder tæt sammen herom.

3. Instituttet har til opgave at gennemføre de programmer og initiativer, der vedtages af Rådet for den Europæiske Union på forslag af bestyrelsen, vedrørende fænomenet kriminalitet i almindelighed, dens årsager, former og virkninger eller konsekvenser for samfundet og Den Europæiske Unions strukturer.

Artikel 2

1. Lederne af de statslige undersøgelses- eller forskningsinstitutioner udgør instituttets bestyrelse. Er der flere ledere fra samme medlemsstat, udgør de en delegation.

2. Bestyrelsens formandskab varetages af lederen af en national undersøgelses- eller forskningsinstitution i den medlemsstat, der varetager fomandskabet for Rådet. Bestyrelsen træder sammen mindst en gang om året. Den fastsætter selv sin forretningsorden med enstemmighed.

3. I bestyrelsen har hver delegation en stemme. Repræsentanter for henholdsvis Generalsekretariatet for Rådet, Kommissionen, Europol og Eurojust m.fl. indbydes til at deltage i møderne med observatørstatus uden stemmeret. Bestyrelsesmedlemmerne kan lade sig bistå af sagkyndige.

Artikel 3

1. Bestyrelsen vedtager det årlige aktivitets- og forskningsprogram (emner eller temaer for undersøgelser eller forskning, metode, varighed). Den vedtager om nødvendigt supplerende programmer og initiativer.

2. Bestyrelsen udarbejder hvert år en beretning om instituttets aktiviteter.

3. Bestyrelsens beslutninger i medfør af stk. 1 og 2 vedtages med enstemmighed og sendes til Rådet for Den Europæiske Union, som tager dem til efterretning og påtegner dem. Bestyrelsen tager skyldigt hensyn til enhver bemærkning fra Rådet for Den Europæiske Union.

Instituttets årsberetning sendes ligeledes til Europa-Parlamentet og Kommissionen for De Europæiske Fællesskaber til orientering.

Artikel 4

1. Bestyrelsen opretter et fast sekretariat, som bistår instituttet med at varetage de administrative opgaver, der er nødvendige for dets funktion og for gennemførelsen af det årlige aktivitets- og forskningsprogram og i givet fald for gennemførelsen af supplerende programmer og initiativer. Sekretariatet kan oprettes ved en af de nationale institutioner for uddannelse og forskning. Rådet træffer afgørelse om, hvor det faste sekretariat skal have hjemsted.

2. Sekretariatet ledes af en administrerende direktør, som bestyrelsen udnævner for tre år.

3. Alle de beslutninger, bestyrelsen træffer vedrørende sekretariatet, vedtages med enstemmighed.

Artikel 5

1. Instituttets budget forvaltes af sekretariatet på grundlag af en finansforordning.

2. Udgifterne til gennemførelse af foranstaltningerne i det i artikel 3, stk. 1, omhandlede årlige program og instituttets driftsudgifter afholdes af medlemsstaterne i fællesskab. Med henblik herpå fastsættes hver medlemsstats årlige bidrag på grundlag af bruttonationalindkomsten (BNI) efter den nøgle, der benyttes til at bestemme BNI-delen af Fællesskabets egne indtægter med henblik på finansiering af Den Europæiske Unions almindelige budget. Hvert år udgør det foregående års BNI referencegrundlaget for den enkelte medlemsstat.

3. Instituttets finansforordning og dets årlige budget opstilles af bestyrelsen med enstemmighed og forelægges medlemsstaternes regeringer, forsamlet i Rådet for Den Europæiske Union, til godkendelse.

4. Følgende udgifter afholdes over instituttets budget:

a) udarbejdelse, gennemførelse og evaluering af det årlige aktivitets- og forskningsprogram

b) aflønning af eksterne bidragydere

c) rejseudgifter for bestyrelsesmedlemmerne, dog kun for to personer pr. medlemsstat, i forbindelse med bestyrelsesmøder

d) sekretariatets almindelige drift, bortset fra vederlaget til dets medlemmer

e) omkostninger i forbindelse med alle andre initiativer, som bestyrelsen har vedtaget, eller som den administrerende direktør har taget i henhold til finansforordningen

f) refusion af de udgifter, som den eller de medlemsstater, der betaler vederlaget til sekretariatets medlemmer, har pådraget sig, i forhold til medlemsstaternes bidrag.

5. Uden at det berører de anmodninger, medlemsstaterne forelægger, kan det faste sekretariat efter bemyndigelse fra bestyrelsen forelægge Kommissionen forslag til undersøgelses- og forskningsprogrammer, der skal samfinansieres, når de henhører under kompetenceområderne for de budgetprogrammer, Kommissionen administrerer.

AFSNIT II

Mål og opgaver

Artikel 6

1. Instituttet har som mål ved en optimering af samarbejdet mellem de nationale uddannelses- og forskningsinstitutioner, det er sammensat af, at bidrage til at tilvejebringe en base af teknisk-videnskabelig viden inden for kriminalitetsbekæmpelse og opretholdelse af lov og orden samt offentlig sikkerhed med henblik på at sætte de organer, der har ansvaret for politiuddannelse og politisamarbejde, bedre i stand til at løse de opgaver, som de er blevet pålagt.

2. Instituttet har følgende mål:

a) at indsamle viden om, undersøge og analysere socioøkonomiske og politiske processer af betydning for sikkerheden

b) at fremme undersøgelser og forskning vedrørende kriminelle fænomener og de former, kriminaliteten antager

c) at udarbejde ensartede kriterier og forskningsredskaber, for at analyseresultaterne skal kunne udmøntes konkret i politiets arbejde

d) at fremme forbedringer af fælles strategier for sammenlignende undersøgelser, der kan bidrage til at øge antallet af operationer i marken eller af operationer, iværksat af de lokale kompetente myndigheder

e) sammen med Den Europæiske Unions institutioner at medvirke til udformningen af sikkerhedspolitikker gennem udarbejdelse af passende forslag

f) at fremme gennemførelsen af fælles forskningsprojekter

g) at oprette databaser i netværk og baser over forskere, der skal være tilgængelige for alle aktører, der er tilknyttet instituttet

h) at fremme samarbejdet mellem instituttet og andre akademiske institutioner på universitetsniveau.

3. Instituttet tilbyder ligeledes at samarbejde med institutioner i de kandidatlande, som Den Europæiske Union fører tiltrædelsesforhandlinger med, samt i Island og Norge.

Artikel 7

For at gennemføre disse mål kan instituttet bl.a. iværksætte følgende foranstaltninger:

a) tilrettelægge, udforme og gennemføre undersøgelser og rapporter på eget initiativ eller efter anmodning fra Unionens institutioner

b) afholde seminarer og møder med henblik på at harmonisere forsknings-, undersøgelses- og analysemetoder og -teknikker

c) udarbejde forslag til fælles forsknings- og analysemetoder

d) forelægge EU's institutioner sine undersøgelses- og forskningsresultater

e) offentliggøre og udbrede kendskabet til resultaterne af instituttets undersøgelser, forskning og metoder

f) oprette tværfaglige arbejdsgrupper, der er specialiseret i de forskellige aspekter af de fænomener, der er af betydning for sikkerheden

g) oprette samarbejdsforbindelser med organer i EU, der gennemfører videnskabelige undersøgelser af såvel teknisk som politisk-social karakter

h) udarbejde et vidensystem, der skal gøre det muligt at få kendskab til de videnskabelige fremskridt, der gøres på forskellige videnskabsområder med henblik på at tilpasse eller anvende disse i forbindelse med offentlig sikkerhed.

Artikel 8

Instituttet undersøger i konkrete tilfælde muligheden for at lade tjenestemænd og øvrige ansatte i de europæiske institutioner og øvrige organer få adgang til at deltage i dets aktiviteter.

Instituttet er åbent for samarbejde med de nationale institutioner med ansvar for kriminalvidenskabelige undersøgelser og forskning i lande uden for Den Europæiske Union. Det knytter navnlig forbindelser til de nationale institutioner i de kandidatlande, som Den Europæiske Union fører tiltrædelsesforhandlinger med, samt i Island og Norge.

Instituttet samarbejder ligeledes med relevante tekniske og videnskabelige forskningsorganer på europæisk plan som f.eks. [...].

Artikel 9

Senest i løbet af det tredje år efter, at denne afgørelse er trådt i kraft, forelægger instituttets bestyrelse Rådet for Den Europæiske Union en rapport om, hvordan netværket fungerer, og hvordan dets fremtid tegner sig.

Artikel 10

Denne afgørelse træder i kraft dagen efter vedtagelsen.

Den anvendes fra den 1. januar 2003.

Udfærdiget i ...

På Rådets vegne

...

Formand